Document ID: 32006L0009

DIREKTIVA KOMISIJE 2006/9/ES
z dne 23. januarja 2006
o spremembi Direktive Sveta 90/642/EGS glede mejnih vrednosti ostankov dikvata, določenih v Direktivi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo (1), in zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (2), in zlasti člena 4(1)(f) Direktive,
ob upoštevanju naslednjega:
(1)
V skladu z Direktivo 91/414/EGS so registracije fitofarmacevtskih sredstev za uporabo na določenih kulturah v pristojnosti držav članic. Take registracije morajo temeljiti na oceni učinkov na zdravje ljudi in živali ter vpliva na okolje. Elementi, ki jih je pri takšnih ocenah treba upoštevati, vključujejo izpostavljenost delavca s fitofarmacevtskimi sredstvi in drugih prisotnih oseb ter vpliv na kopensko, vodno in zračno okolje, kakor tudi vpliv na ljudi in živali zaradi uživanja ostankov na tretiranih rastlinah.
(2)
Mejne vrednosti ostankov (MRL) odražajo uporabo najmanjših količin pesticidov, potrebnih za učinkovito varstvo rastlin, uporabljenih na tak način, da je količina ostanka najmanjša možna in toksikološko sprejemljiva, zlasti glede ocene dnevnega vnosa.
(3)
MRL za pesticide je treba pregledovati. Lahko se spremenijo, da bi tako upoštevali nove uporabe, informacije in podatke.
(4)
MRL so določene na spodnji meji analitičnega določanja, kadar registrirana uporaba fitofarmacevtskih sredstev nima za posledico zaznavnih količin ostankov pesticidov v ali na živilu, ali kadar ni registrirane uporabe, ali kadar uporabe, ki so jih države članice registrirale, niso utemeljene s potrebnimi podatki, ali kadar uporabe v tretjih državah, ki imajo za posledico ostanke v ali na živilih, ki se lahko dajo na trg v Skupnosti, niso utemeljene s takimi potrebnimi podatki.
(5)
Podatki o novi ali spremenjeni uporabi dikvata iz Direktive 90/642/EGS so bili priglašeni Komisiji.
(6)
Doživljenska izpostavljenost potrošnikov tem pesticidom preko živil, ki lahko vsebujejo ostanke teh pesticidov, je bila ocenjena in ovrednotena v skladu s postopki in praksami, ki se uporabljajo v Skupnosti, ob upoštevanju smernic, ki jih je objavila Svetovna zdravstvena organizacija (3). Izračunano je bilo, da bodo zadevne MRL zagotovile, da sprejemljiv dnevni vnos ne bo presežen.
(7)
Ocena razpoložljivih podatkov je pokazala, da ni zahteve po akutnem referenčnem odmerku in da zato kratkoročna ocena izpostavljenosti ni potrebna.
(8)
Zato je primerno, da se za dikvat določijo nove mejne vrednosti ostankov.
(9)
Določitev spremembe začasnih MRL na ravni Skupnosti državam članicam ne preprečuje, da uvedejo začasne MRL za dikvat v skladu s členom 4(1)(f) Direktive 91/414/EGS in Prilogo VI k Direktivi. Šteje se, da je obdobje štirih let dovolj dolgo, da se dovolijo nadaljnje uporabe dikvata. Takrat bi morale začasne MRL na ravni Skupnosti postati dokončne.
(10)
Direktivo 90/642/EGS je zato treba ustrezno spremeniti.
(11)
Ukrepi, predvideni s to direktivo, so v skladu z mnenjem Stalnega odbora za prehransko verigo in zdravje živali -
SPREJELA NASLEDNJO DIREKTIVO:
Člen 1
Priloga I k Direktivi 90/642/EGS se spremeni. V skupini „4. OLJNICE-SEME“ se doda „Konopljino seme“, ki se vstavi med vnosa „Bombažno seme“ in „Drugo“.
Člen 2
Del A Priloge II k Direktivi 90/642/EGS se spremeni v skladu s Prilogo k tej direktivi.
Člen 3
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje 26. julija 2006. Komisiji takoj posredujejo besedila navedenih predpisov ter primerjalno tabelo med navedenimi predpisi in to direktivo.
Te predpise uporabljajo od 27. julija 2006.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 23. januarja 2006

Labels: 20
3
6